Mistä on kyse? Nuorena opitut motoriset taidot säilyvät, sillä harjoittelu muodostaa aivoihin pysyviä hermoverkkoja.

Sotkamolainen Aarno Peltonen opetteli lapsena ajamaan polkupyörällä takaperin. Taito on edelleen hallussa.

Peltonen on muutenkin aktiivinen liikkuja. Monet lajit ovat opettaneet muun muassa kehon hallintaa.

Liikunnallisten taitojen välillä on siirtovaikutuksia. Mitä enemmän taitoja on, sitä parempi mahdollisuus niitä on oppia lisää.

Sotkamo78-vuotias Aarno Peltonen nousee hopean sävyisen polkupyöränsä selkään ja lähtee polkemaan. Matka taittuu lähes horjumatta, vaikka Peltosen ajotapa on poikkeuksellinen. Hän ajaa polkupyörällä takaperin, selkä menosuuntaan päin.

– Kyllä tätä varmaan on jo 70 vuotta tullut harrastettua ja vielä tuntuu taito olevan tallella. Meillä oli iso perhe ja paljon lapsia. Teimme temppuja, joita toiset eivät ehkä osanneet ja tämä oli yksi minun bravuureistani.

Välillä meni vuosia, että Peltonen tyytyi ajamaan polkupyörällä samalla tavalla kuin kaikki muutkin. Takaperin ajamisen taito pysyy kuitenkin yllä kertaamalla.

– Joka kerta, kun lähden kokeilemaan, niin aina jonkin matkaa tällä pääsee. Kun vauhtiin pääsee, niin tässä ei ole mitään suuria ongelmia, Peltonen vakuuttaa hymyillen ja jatkaa polkemista.

"Oppiminen ei katso ikää"

Nuorena opittu taito pysyy hallussa myös vanhemmalla iällä, koska harjoittelu luo aivojen hermoyhteyksiin hermoverkkoja. Ne ovat hyvin pysyviä.

– Sinänsä oppiminen ei katso ikää ollenkaan. Jos harjoittelet jonkin motorisen taidon, se on hyvin pysyvästi hallussasi. Vaikka et harjoittelisi taitoa vuosikausiin tai jopa vuosikymmeniin, se on todella nopeasti palautettavissa mieliin. Paljon nopeammin kuin silloin, kun taitoa opetellaan ensimmäisen kerran, sanoo liikuntatieteiden tohtori, dosentti Timo Jaakkola Jyväskylän yliopistosta.

Tiia Korhonen / Yle

Jaakkola korostaa puhuvansa liikunnallisten taitojen oppimisesta eli kaikesta, missä tarvitaan motoriikkaa. Hän muistuttaa, että kyse on nimenomaan taidosta, ei fysiologiasta.

– Jos mitataan vaikka sadan metrin juoksuaikaa 15-, 20- ja 80-vuotiaana, niin aika ei ole enää 80-vuotiaana yhtä hyvä kuin se oli 15- tai 20-vuotiaana, koska fyysinen puoli heikkenee. Silti juoksutaito voi olla lähestulkoon vastaava kuin se on ollut aikaisemmin.

– Esimerkiksi polkupyörällä tai yksipyöräisellä sirkuspyörällä ajo on enemmän taito kuin mikään fyysinen juttu. Se vaatii tasapainoa ja kehon hallintaa eli hyvin taidollisia asioita. Sen takia se on hallittavissa myös myöhemmällä iällä, kun sen on joskus oppinut, Jaakkola jatkaa.

Kalliokiipeilyä ja kuumailmapallolla lentämistä

Sotkamolainen Aarno Peltonen on pyöräillyt kadun päästä päähän. Hieman hengästyneenä hän toteaa, että taito on selkäytimessä mallina ja sieltä se löytyy aina.

– Minä liikun myös monella muulla tavalla. Retkeilen paljon, kalliokiipeilen ja lennän kuumailmapallolla. Sekin vaatii omaa taitoansa. Olin pitkään hiihdonopettajana ja siinä tietysti tasapaino kehittyi, että osasi vartaloa hallita.

Peltonen kääntää pyörän ja näyttää, kuinka tavallinen polkupyöräily sujuu. Sekin taito on pysynyt hallussa, vaikka viime vuosina hän ei ole pyöräillyt yhä ahkerasti kuin aikaisemmin.

– Tänä kesänä sain sopivasti jännetuppitulehduksen ensimmäisen pyöräilyviikkoni aikana, joten se on hieman hillinnyt himoa, Peltonen naurahtaa.

Esimerkiksi polkupyörällä ajaminen vaatii voimaa ja kestävyyttä eli sellaisia ominaisuuksia, mitä pidetään yllä liikunnallisella elämäntavalla. Aktiivinen elämäntapa hidastaa ihmisen fyysistä rappeutumista, sanoo liikuntatieteiden tohtori Timo Jaakkola.

– Voi olla, että vähän liikuntaa harrastava ei pysty enää tekemään vanhemmalla iällä samankaltaisia suorituksia. Taito ei ole hukkunut mihinkään, vaan fyysinen rappeutuminen on niin pitkällä, ettei fyysistä kapasiteettia enää ole.

Yhden lajin oppiminen tukee toista

Ihminen pystyy oppimaan uusia taitoja koko elämänsä ajan. Ja mitä enemmän taitoja on, sen parempi mahdollisuus niitä on oppia lisää.

– Liikunnallisten taitojen välillä on siirtovaikutuksia. Jos olet opetellut joskus heittämään palloa, sinulla on parempi mahdollisuus oppia heittämään vaikka keihästä tai lyömään sulkapalloa sulkapallomailalla kuin sellaisissa tapauksissa, että et osaa heittää palloa lainkaan, Jaakkola sanoo.

– Sen takia esimerkiksi lasten ja nuorten tulisi olla hyvin monipuolisia liikkumisessaan eikä keskittyä vain yhteen taitoon tai liikuntamuotoon, Jaakkola lisää.

Tänä kesänä sain sopivasti jännetuppitulehduksen ensimmäisen pyöräilyviikkoni aikana, joten se on hieman hillinnyt sitä himoa. Aarno Peltonen

Aarno Peltonen kertoo oppineensa lapsena monia muitakin taitoja, jotka ovat edelleen hallussa. Maalla kotona tehtiin paljon tarvittavia töitä kuten vitsaksia saunavastoihin. Miehellä on tallessa myös monia erilaisia pulmapelejä, joita hän ratkoo ilokseen.

– Yksi taito on sellainen, minkä serkkuni opetti minulle, kun olin 10-vuotias. Hän toi voimalaitostyömaalta tuohisen pillin enkä ole muita nähnyt, jotka pystyisivät sitä soittamaan. En sano nuotilleen, mutta ainakin tunnetun kappaleen.

– Olen antanut pillin muille koetettavaksi, mutta ei sieltä ole ääntä juuri lähtenyt, Peltonen jatkaa naurahtaen, ottaa povitaskustaan pillin ja lurauttaa sillä sävelmän.